정조 1년
丁酉正月二十五日巳時。上御興政堂。晝講。大臣備局堂上引見入侍時。知事徐命善。特進官李徽之。參贊官李義翊。侍讀官李獻慶。檢討官沈煥之。宗臣鶴林君焴。武臣李長燁。左議政金尙喆。右議政鄭存謙。知中樞府事具善復。行司直具允鈺。行戶曹判書鄭弘淳。知敦寧府事尹得養。行副司直張志恒。同知中樞府事李漢膺。吏曹參判沈履之。大司諫金尙集。掌令柳匡國。行左承旨趙㻐。假注書金勉柱。事變假注書李運彬。記注官卜台鎭。記事官林錫喆以次進伏訖。上讀前受音訖。獻慶進講春秋第二卷。自六年春鄭人來輸平。止齊人盟于艾。上讀新受音訖。獻慶曰。此傳引孟子何以利吾身之語。孟子所言利字與子思所言利字。不同矣。易曰。利用安身。又曰。利有攸往。利字未嘗不好。而有心於求利。則便爲利欲。孟子直斥利字者。拔本塞源之意也。子思所謂先利之者。言行仁義。則自無不利也。此王霸之分也。學問工夫亦然。今日讀一部書。明日着一工夫。則自有功效之所至。而若於讀書着工之時。先有心於功效。則此亦計功謀利之心也。孟子曰。必有事焉而勿正。正者。期必之謂也。如此則便有揠苖助長之患。此當體念處也。上曰。所陳好矣。當體念矣。煥之曰。傳曰。爲人臣者。懷利以事其君。則末流必至於篡弑奪攘云。愚臣以爲凡有秉彝者臨此文。寧不凜然驚懼。而從古人臣。以義事君者絶少。以利事君者相接。其故何哉。蓋人之情。所慕者軒冕。所畏者斧鉞。慕則趨之。畏則避之。於其慕畏趨避之間。義利公私之界分焉。其漸甚可懼也。今臣等。初事我殿下。大小皆精白一心。豈敢有懷利之意。而是亦在殿下導率之如何也。殿下居君師之位。執刑賞之權。所謂刑者。斧鉞也。賞者。軒冕也。以此勸其爲義。以彼懲其爲利。則夫人心。本自好義而軒冕。況其所慕也。何從而爲利不爲義也。然則在庭之臣。皆可爲忠臣賢士。而雖以殿下之聰明睿智。亦須得忠臣賢士而後。可做一治之盛矣。伏願殿下。每於刑賞之用。必懋其大公至正無偏無黨之義。以盡君師之道焉。上曰。所奏甚好。當留念矣。命善曰。鄭人之納成於魯者。出於以利相結之心。而魯又受之者。亦是見利忘義也。二國。皆有所失。聖人之貶意。此可見矣。上曰。然矣。徽之曰。利字文義。上下番。皆已陳達。而所謂利字。亦有公私之分。循於私。則利慾主之。循於公。則義理主之也。然日用事爲之間。先以求利爲心。則只亦私慾而已。殿下於此。必加惕然警省。凡於政令施措之際。勿爲先較其利害。純然一出於公。則百事可做。而萬機可釐也。上曰。所奏甚好。當體念矣。義翊曰。經筵官及上下番。皆已陳達。臣無更達者矣。上命玉堂先退。尙喆存謙。進前問候。上曰。一樣矣。尙喆曰。王大妃殿氣候。若何。上曰。安寧矣。惠慶宮氣候。亦何如。上曰。安寧矣。上曰。捕廳罪人。何當入來乎。志恒曰。姑未知何間入來矣。上曰。若入來。更待下敎擧行。可也。尙喆曰。罪人李志五。聞甚貧寒無依者。而別無可問云矣。尙喆又曰。內下日記。尙未較正入刊。可悶矣。上曰。更加修潤爲之。好矣。尙喆曰。此北道監賑御史申應顯狀啓也。以爲內寺奴貢。當此歉歲。斷無收捧之勢。退捧於秋成後事及北兵營記簿鹽一百石。一邊狀聞。一邊取用事。令廟堂稟旨。分付矣。內寺奴貢事。旣有特敎停退。而鹽事。亦依狀請施行之意。分付。何如。上曰。依爲之。出擧條尙喆曰。北伯之向來所遭。雖是一時不審之失。而旣是崇品重臣。則其廉隅不可不念。而當此道內設賑之時。亦不可輕遞。敢此仰達矣。上曰。然矣。當思善處之道矣。尙喆曰。此全羅前兵使李聖師狀啓也。以爲今春巡操及營城將巡點。依例擧行事。令廟堂稟旨。分付矣。昨年秋操旣已設行。春操。則竝與城營將巡點。而姑令停止。何如。上曰。依爲之。出擧條尙喆曰。湖南兵閫之替代。不當一仕其遲滯。而濟州牧使黃最彦。肅謝後。尙不下直。不多日內。使之催促辭朝。何如。上曰。依爲之。出擧條上曰。濟州牧使。不多日內催促辭朝。出榻敎上曰。向日賓筵。備堂諸人。次次差下事稟定矣。何以爲之乎。備堂中以本職例兼者。今姑置之。待其本職之遞。還差。好矣。命善曰。如是爲之然後。少有變通之道矣。上曰。見今未差者爲幾人乎。命善曰。合爲五人矣。尙喆曰。前備堂中左參贊李重祜。刑曹參判鄭一祥。還差備堂。工曹判書洪樂純。亦爲差下。何如。上曰。依爲之。出擧條尙喆曰。全羅監司李普行。昨冬殿最開坼後。因邸吏之誤報。兩邑守令。至有封庫之擧。道臣之疏。雖以此首實。旣未見行會之公文。則只憑邸報。有此做錯者。終難免不審之責。不可以事往而置之。從重推考。何如。上曰。依爲之。出擧條弘淳曰。嶺南漕倉之設。殆近二十年。初頭則凡百漕政十分着實。而七八年來。漸不如前。間有臭載之弊。究其弊源之最者。卽漕卒陞降之無常也。設施之初。漕卒必擇有根着富實者。無所移易。故漕政得以完固。而近來無端遞改。使作守令用手之窠。其不能如前抄擇。已可知也。事涉煩瑣。雖不索言。此不嚴防。則漕事日就疎虞。非細憂也。另加嚴飭。隨現論勘。斷不饒貸之意。爲先分付道臣。何如。上曰。依爲之。出擧條弘淳曰。前以嶺南數邑宮房折受中有橫斂者。道臣詳査啓聞事。因傳敎發關。分付矣。道臣査啓。今方來到。而慶州四百零結。乃是漏結中査得者。金海三百六十零結。卽江海泥生。量付蘆田中執負者。而別無橫斂之事。星州二百零結。或元田加卜。或査出舊陳中起墾處。而舊陳報墾處。旋卽陳棄。見今時報堇爲五十結零。而餘外虛結。則或分徵於元結。或責納於書員。年年白徵。不可不釐革。以除民邑之弊爲請矣。星州之十五結外。虛結白徵之處。固當許減。而凡折受必就量外施行。自是事例。今此金海。旣是量付田泥生而漏於時報者也。慶州都是漏結査得者。倂當屬之元結。不當與量外空閑地。比而論之也。星州餘存十五結。亦是元田之舊陳報墾者。旣査之後。竝爲還屬公家。事理當然。下詢大臣處之。何如。上曰。大臣之意。何如。右議政鄭存謙曰。果是量內。則有司之臣。所當爭執者矣。左議政金尙喆曰。量內量外。不可不査實處之矣。行戶曹判書鄭弘淳曰。然則星州之虛結一百八十零結。依狀請減除。慶州金海量外田土有無。更令査實啓聞後。稟處。何如。上曰。依爲之。出擧條上曰。折受結數載於續田乎。尙喆曰。然矣。上曰。各宮折受中。有滿百結者乎。弘淳曰。間或有之矣。上曰。今此量內之還付元結者。合爲幾結乎。弘淳曰。幾至千結矣。尙喆曰。雖是量內。亦多有陳廢處。且此皆隱結中還付者也。上曰。向因言端。各宮之法外折受。有査實之敎矣。到今更思。亦多有難處者矣。尙喆曰。此等事。大加商量。必求便宜之道。漸次爲之。好矣。上曰。卿言是矣。千結外。亦有量外漏結。更査以奏。可也。弘淳曰。外方錢穀會計文書。分四等。必卽修報京司。本是事例。而近來法令解弛。人心慢忽。其所修報。或過數朔。甚至於半年稽滯。一向如此。則京外擧行。實無維持之道。不可不嚴定期限。京畿則定以翌等孟朔。外道。定以翌等仲朔。必令限內修報。而京司磨準。亦於季朔內釐正下送。或有過限者。則京司之郞官。各道之都會官。直爲草記拿問事。定式施行。何如。上曰。依爲之。出擧條上曰。慈慶堂修理之役。若待明年。則似有窘急之患。且以物力言之。旣始復輟。則似當倍入。而亦有許多弊端。財力預爲磨鍊。從速始役。而慈慶堂外舊闕頹傷處。亦爲漸次修葺。好矣。尙喆曰。此是不可已之事。漸次修補之敎。誠好矣。如是爲之。則土木財力。亦不至多備矣。上曰。宮闕墻垣。當初環築之時。似必堅完。而每當霖潦。輒皆頹圮。甚可怪也。存謙曰。築役頻數。則雇軍輩必有所利。故雖臨時嚴飭。每有此患矣。上曰。甲申八月移御後。因火災。同年臘月。復爲還御此闕矣。尙喆曰。然矣。弘淳曰。慈慶堂修理時。郞廳鄭志儉。代以李昌中差下。何如。上曰。依。上命書傳敎曰。篡輯堂上兪彦鎬。別省記入直。上曰。三司進前。尙集匡國獻慶進伏曰。請亟寢付處罪人金相福放送之命。爲先施以遠竄之典。措辭見上上曰。不允。尙集匡國獻慶曰。請還寢付處罪人韓翼謩。延安府移配之命。仍施遠竄之典。措辭見上上曰。不允。尙集匡國獻慶曰。請和緩爲先削去其號。依律處斷。措辭見上上曰。不允。獻慶先爲退伏。尙集匡國曰。請黑山島定配罪人金龜柱。依律處斷。措辭見上上曰。不允。尙集匡國曰。請楸子島定配罪人趾海。濟州牧定配罪人纘海。更令王府拿鞫嚴問。快施當律。措辭見上上曰。不允。尙集匡國曰。請洪樂任。亟命王府。拿鞫嚴問。措辭見上上曰。不允。尙集匡國曰。請還寢象厚放歸田里之命。仍施絶島定配之典。措辭見上上曰。不允。尙集匡國曰。請杖配罪人韓命周。亟令王府設鞫嚴問。措辭見上上曰。不允。尙集匡國曰。請新智島定配罪人敬彬。熊川縣定配罪人成運。亟令王府更爲拿鞫得情。措辭見上上曰。不允。尙集曰。請旌義縣荐棘罪人尹泰淵。亟令王府拿鞫。嚴問得情。快正王法。措辭見上上曰。不允。尙集曰。請南海縣圍籬安置罪人具庠。更令王府嚴鞫得情。快正王法。措辭見上上曰。不允。尙集曰。請大靜縣爲奴罪人金壽賢。更令王府拿鞫嚴問。依律處斷。措辭見上上曰。不允。尙集曰。請爲奴罪人河翼龍金重得。亟命王府。拿鞫得情。快正王法。措辭見上上曰。不允。尙集曰。請南海縣竄配罪人金載順。亟令王府拿鞫嚴問。上曰。不允。尙集曰。請海南縣定配罪人李弘濟。亟令王府拿鞫嚴問。措辭見上上曰。不允。尙集曰。請還寢南海縣島配罪人尹蓍東放送之命。措辭見上上曰。不允。匡國曰。請梁山郡定配罪人錫達。依律處斷。措辭見上上曰。不允。匡國曰。請河東府定配罪人李克生。依律處斷。措辭見上上曰。不允。匡國曰。請大靜縣爲奴罪人金壽賢。依律處斷。措辭見上上曰。不允。匡國曰。請爲奴罪人河翼龍金重得。亟命王府。拿鞫得情。快正王法。措辭見上上曰。不允。匡國曰。請放逐罪人安大濟。更令王府拿鞫得情。措辭見上上曰。不允。匡國曰。請昌城府定配罪人趙𡷗。更令王府拿鞫得情。措辭見上上曰。不允。匡國曰。請南海縣竄配罪人金載順。亟令王府拿鞫嚴問。措辭見上上曰。不允。匡國曰。請韓後翼。亟令王府拿鞫嚴問。措辭見上上曰。不允。匡國曰。請鏡城府定配罪人述海。拿鞫嚴問得情。措辭見上上曰。不允。匡國曰。請削黜罪人李澤遂會遂。竝施屛裔之典。措辭見上上曰。不允。匡國曰。請削黜罪人金漢耆。亟施竄配之典。措辭見上上曰。不允。匡國曰。請洪龍漢遠地定配。措辭見上上曰。不允。匡國曰。請罷乙未五月庭試榜。措辭見上上曰。不允。尙集曰。人主一心。誠萬化之樞紐。而若論致治之要。亦惟在立志之如何。雖以匹庶言之。有志於道德者。有志於功名者。各隨其志之所向。而卜其成就之高下。矧乎人君。履九五之尊。臨億兆之上。不先正大本。廣其規撫。立其準的。則其爲治亦苟焉耳矣。從古言治者。莫尙於三代。而三代以後。更未有三代之盛。漢唐之治。止於漢唐。宋明之治。止於宋明者。正坐於時君世主立志之不高耳。臣愚死罪。誠不敢知殿下所以自期者如何。而恥君不及堯舜。卽臣之心也。豈獨臣一人。八域臣民。翹首拭目。𥷋嚮我殿下者。孰無秉彝同得之心哉。然而竊瞯我殿下踐阼以來。典學之工雖勤。而實多寒曝之憂。求治之念雖切。而未見朞月之效。朝綱或似稍振。而大小之臣。猶復恬嬉。天討非不略行。而反側之徒。尙未鎭安。懲貪之典方勵。而習俗難變。永言之敎屢下。而謇諤無聞。兩路告饑。民生有顚連之慮。六對雖行。廟堂事期會之未。率是道以往。三代固已矣。而曾漢唐之不若矣。於乎今年。卽殿下之初元也。今月。卽天時之一元也。體元而行仁。履端而出治。亶在乎殿下一心。唯殿下。先立聖志。以古先哲王自期。恢拓地步。赫然奮發曰。唯天唯祖宗。投遺我艱大。舜何人也。予何人也。有爲者亦若是。一政之發。一事之施。動法堯舜。毋曰。聖學之已高。而低視臣僚。絲綸之出。必合典謨。毋曰。治具之畢張。而充然自足。疇咨之際。輒勉吁咈。欲言路之廣開也。則舍己從人。欲才俊之登庸也。則立賢無方。推九牧九官之讓。以奬廉恥。體五章五用之義。必愼刑賞。聖志一立。庶績咸熙。從欲之治。不獨專美於古昔。而亦必有承佐輔弼之臣。爲之左右然後。方可爲君逸臣勞之道矣。目今人才眇然。固無可以當聖心者。而倘殿下深恢則哲之明。克盡旁招之誠。則亦豈無了一世之賢才出而爲用哉。臣初登前席。愚衷耿耿。敢將陳腐之說。略效憂愛之忱。伏願深留聖意焉。上曰。所陳諸條。言甚切當。當留意。以上竝出擧條上曰。大司諫。誰之至親乎。尙喆曰。臣之六寸矣。上曰。北道定配諸罪人。配所相近。不可使之雜處。各於其地荐棘。嚴其隄防。可也。不然則散配於他道絶島。何如。尙喆曰。北道亦是遠惡之地。不必更移。惟在自上處分矣。存謙曰。北道雖是邊遠惡地。而水土則好矣。上曰。使該府。移定配所。可也。仍命退。諸臣以次退出。